Sukeltajan OK-käsimerkki
**Okei**, **OK**, **O.K.** eli **ok** (engl. OK tai okay, jotka ääntyvät [ou'kei]) on Yhdysvalloissa puhutusta englannin kielestä ympäri maailman levinnyt ilmaus, jolla ilmaistaan hyväksymistä, asiantilan hyvää laatua tai sitä, että kaikki on kunnossa. Joskus merkitys on lievästi negatiivinen: asia on kelvollinen, mutta ei paras mahdollinen. Sillä myös voidaan kuitata viesti vastaanotetuksi tai kiinnittää kuulijoiden huomio puheen alussa tai puheenaihetta vaihdettaessa.

Historia
--------

Okei-ilmaus on mainittu maailman levinneimmäksi sanaksi, mutta sen alkuperää ei tiedetä täysin varmasti. Varhaisin esiintymä on muodossa "o. k." vuodelta 1839. Kirjainten OK (O.K. jne.) rinnalle on myöhemmin tullut kirjoitustapa okay.  Yleisimmin hyväksytyn selityksen mukaan ilmaus tulee sanoista *oll korrect* ja sen teki Yhdysvalloissa tunnetuksi Martin Van Burenin presidentinvaalikampanja 1840. Tätä etymologiaa esitti Columbian yliopiston professori Allen Walker Read, joka kertoi tutkimuksistaan vuosina 1963 ja 1964 American Speech -lehdessä julkaistuissa artikkeleissa.

### Ensiesiintyminen

Tiettävästi ilmausta OK käytettiin painetussa julkaisussa ensimmäisen kerran lauantaina 23. maaliskuuta 1839 Yhdysvalloissa Bostonissa ilmestyneessä Boston Morning Post -sanomalehdessä. Kyseessä oli satiirinen juttu Anti-Bell-Ringing Society -nimisestä järjestöstä, kirjoittaja oli ilmeisesti toimittaja Charles Gordon Greene. Siinä kirjaimia o. k. käytettiin lyhenteenä fraasista *all correct*, joka tarkoittaa "kaikki oikein" tai "kaikki kunnossa"; o. k. viittasi kuitenkin väärään kirjoitusasuun kuten *oll korrect*. Näin alkeellinen virhe on koominen ja panee epäilemään onko kaikki kunnossa sittenkään.

> The above is from the *Providence Journal*, the editor of which is a little too quick on the trigger, on this occasion. We said not a word about our deputation passing "through the city" of Providence.—We said our brethren were going to New York in the Richmond, and they did go, as per Post of Thursday. The "Chairman of the Committee on Charity Lecture Bells," is one of the deputation, and perhaps if he should return to Boston, via Providence, he of the Journal, and his *train*-band, would have his "contribution box," et ceteras, *o. k.*—all correct—and cause the corks to fly, like *sparks*, upward.
> 
> 

> (Katkelma Boston Morning Postin artikkelista)
> 
> 

Tuohon aikaan Bostonin seudulla oli muotina käyttää kirjainlyhenteitä yleisistä fraaseista kuten i.s.b.d. (*it shall be done*), r.t.b.s. (*remains to be seen*) ja s.p. (*small potatoes*). Toinen muoti oli kirjoittaa sanoja tahallaan väärin, näin leikiteltiin oppimattomuudella. Väärään kirjoitusasuun perustuva kirjainlyhenne toimi sutkauksena myös puheessa. Tällaisia lehtien sivuille päässeitä väännöksiä olivat esim. *no use* ~ KY (*know yuse*) ja *all right* ~ OW (*oll write*). Ei ole tiedossa oliko OK jutun kirjoittajan oma keksintö vai kenties slangissa pidempäänkin esiintynyt ilmaus. Sitä käytettiin uudelleen samassa lehdessä jo kolme päivää myöhemmin ja samana vuonna lehdissä ympäri maata, myös pelkästään kirjaimia OK ilman selitystä, mikä viittaa sen olleen yleisesti tunnettu.

### Presidentinvaalit 1840

OK oli myös yksi Yhdysvaltain presidentin Martin Van Burenin monista lempinimistä,*lähde?* pitemmässä muodossa Old Kinderhook, joka tuli hänen synnyinpaikastaan Kinderhookista New Yorkin osavaltiossa. Se oli suurelle yleisölle tuntematon, mutta kun hän 1840 pyrki jatkokaudelle se otettiin käyttöön: tukiryhmän nimi oli The Democratic O. K. Club ja kampanjan iskulauseissa viljeltiin OK-nimitystä presidentistä. Motossa *Old Kinderhook is O.K.* eli "Old Kinderhook on O.K." OK:lla on selvästi *oll korrect* -merkitys. Ilmeisesti tarkoitus oli kuitata huumorilla Van Burenin virkakauden monet vastoinkäymiset OK tulikin yleiseen käyttöön paitsi presidentin kutsumanimenä myös merkityksessä *oll korrect*. Poliittiset vastustajat keksivät sille myös uusia negatiivisia merkityksiä kuten *Out of Kash*, *Orfully Konfused* ja *Often Kontradicts*; näissäkin käytettiin väärää kirjoitustapaa. Van Buren ei tullut uudelleenvalituksi, mutta ilmaus OK tarkoittaen *oll korrect* levisi kampanjan myötä koko maahan. Se vakiintui puhekieleen ja humoristisen leiman karistua tuli virallisempaankin käyttöön.

### Leviäminen

OK-ilmaus valtasi alaa Yhdysvalloissa 1800-luvun jälkipuoliskolla, sitä käytettiin mm. sähkeissä, tullissa ja oikeusistuimissa. Yleiskieleen se hyväksyttiin kuitenkin vasta 1900-luvun alussa. Iso-Britanniassa se oli 1880-luvulla laajasti tunnettu ja käyttö yleistyi amerikkalaisen äänielokuvan myötä 1920-luvun lopulta lähtien. Toisen maailmansodan jälkeen anglosaksinen populaarikulttuuri teki siitä maailmanlaajuisesti käytetyn lainasanan. Suomessa OK on esiintynyt Helsingin slangissa jo 1930-luvulta lähtien. Suomenkieliseen sanakirjaan se otettiin ensimmäisen kerran 1979. Normaaliin arkikieleen OK ja okei hyväksyttiin vuonna 1992.

Muita käsityksiä ilmaisun alkuperästä
-------------------------------------

OK:n yleisyyden takia sen etymologiasta on ollut monia käsityksiä. Kirjoitetut asiakirjat eivät kuitenkaan tue kilpailevia teorioita. 

USA:n presidentinvaalien aikaan 1840 Whig-puolueen kannattajat selittivät, että OK merkityksessä *oll korrect* johtui istuvan presidentin Van Burenin edeltäjän Andrew Jacksonin huonosta kirjoitustaidosta. Tästä syystä monet uskovat lyhenteen tulleen Jacksonilta.

Choctaw-intiaanien kielen *okeh* eli "näin on" mainittiin 1960-luvun alkuun asti monissa sanakirjoissa OK:n alkuperäksi ja tätä kirjoitustapaa käytti mm. Woodrow Wilson, joka oli Yhdysvaltain presidentti 1913-21.

Englannin sijasta alkuperä voisi olla oksitaanissa tai afrikkalaisissa kielissä.*lähde?*

Vanhimman lähteen tarjoaa spartalaisten noin 2600 vuotta sitten käyttämä kreikankielinen ilmaisu *ola kala* eli "kaikki hyvin".

Skottien käyttämä *och aye* tarkoittaa "oi kyllä".

Samaan tapaan ääntyviä ovat ranskankieliset fraasit *au quai* ja *aux quais*, jotka tarkoittavat "satamaan" tai "laituriin", sekä *Aux Cayes*, joka on rommistaan tunnetun haitilaisen Les Cayes'n satamakaupungin vanha nimitys.

Yhden teorian mukaan OK tulee Yhdysvaltain sisällissodasta (1861–1865), jolloin kaupunginisä

Lähteet
-------

1. ↑  Lyhenneluettelo  25.04.2013. Kotimaisten kielten keskus.  Arkistoitu 12.10.2013. Viitattu 16.6.2013.
2. 1 2  the definition of o.k. *Dictionary.com*. Viitattu 2.10.2017.
3. 1 2 3 4 5 6  What's the Real Origin of "OK"? *mentalfloss.com*.  11.4.2013. Viitattu 13.9.2017. (englanniksi)
4. 1 2  Search Results for "ok" *The Global Language Monitor*. Viitattu 2.10.2017.
5. 1 2  Allan Metcalf: *OK: The Improbable Story of America's Greatest Word*. Oxford University Press, 2010-11-08. ISBN 9780199752522. Teoksen verkkoversio (viitattu 2.10.2017). en
6. ↑  ok | Origin and history of ok by Online Etymology Dictionary *www.etymonline.com*. Viitattu 2.10.2017. (englanniksi)
7. ↑  Douglas Martin: Allen Read, 96, the 'O.K.' Expert, Is Dead *The New York Times*.  18.10.2002. Viitattu 13.9.2017. (englanniksi)
8. 1 2  Sadie Stein: Are You Okay? *The Paris Review*.  9.1.2015. Viitattu 2.10.2017.
9. 1 2 3  The Birth of OK, 175 Years Ago *HISTORY.com*. Viitattu 2.10.2017.
10. 1 2 3 4  Terttu Nevalainen (prof.): Mistä tulee lyhenne OK? *tiede.fi*.  5.5.2002. Viitattu 20.11.2016.
11. 1 2  Tieteen kuvalehti Historia 11/2013, s.12
12. 1 2 3  The Straight Dope: What does "OK" stand for? *www.straightdope.com*. Viitattu 15.9.2017. (englanniksi)
13. 1 2  LINGUIST List 4.694: Etymology of OK *linguistlist.org*. Viitattu 13.9.2017.
14. 1 2 3 4  » "Okeille" monta mahdollista selitystä *tutka.pro*. Viitattu 25.9.2017.
15. 1 2  Where did the term "OK/Okay" come from? *english.stackexchange.com*. Viitattu 2.10.2017.
16. 1 2 3 4  rwallace: OK! The Greatest Political Campaign of All Time??? *blog.hultmarketing.com*.  Arkistoitu 14.9.2017. Viitattu 13.9.2017. (englanniksi)
17. ↑  Martin Van Buren | president of United States *Encyclopedia Britannica*. Viitattu 2.10.2017. (englanniksi)
18. ↑  The Choctaw Expression "Okeh" and the Americanism "Okay" *Cheryl Davis\' Art Blog*.  9.7.2008. Viitattu 2.10.2017. (englanniksi)
19. ↑  Origin of the Word OK *taxi1010.com*. Viitattu 24.7.2007. (englanniksi)
20. 1 2  What is the origin of the word 'OK'? | Oxford Dictionaries *Oxford Dictionaries | English*.  Arkistoitu 3.10.2017. Viitattu 2.10.2017.

Aiheesta muualla
----------------

* Kuvia tai muita tiedostoja aiheesta **Okei** Wikimedia Commonsissa